CELEX: 32020D2167
Language: mt
Date: 2020-12-17 00:00:00
Title: Id-Deċiżjoni ta’ Implimentazzojni tal-Kummissjoni (UE) 2020/2167 tas-17 ta’ Diċembru 2020 li temenda d-Deċiżjoni ta’ Implimentazzjoni (UE) 2016/1918 rigward ċerti miżuri ta’ salvagwardja b’konnessjoni mal-marda tat-tnewwin kroniku billi jiġi estiż il-perjodu tal-applikazzjoni tagħha (notifikata bid-dokument C(2020) 8802) (Test b’rilevanza għaż-ŻEE)

21.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 431/70
               
            
         ID-DEĊIŻJONI TA’ IMPLIMENTAZZOJNI TAL-KUMMISSJONI (UE) 2020/2167
         tas-17 ta’ Diċembru 2020
         li temenda d-Deċiżjoni ta’ Implimentazzjoni (UE) 2016/1918 rigward ċerti miżuri ta’ salvagwardja b’konnessjoni mal-marda tat-tnewwin kroniku billi jiġi estiż il-perjodu tal-applikazzjoni tagħha
         
            
               (notifikata bid-dokument C(2020) 8802)
            
         
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered (1), u b’mod partikolari l-Artikolu 4(2) tiegħu,
         Billi:
         
                     (1)
                  
                  
                     Ir-Regolament (KE) Nru 999/2001 jistabbilixxi r-regoli għall-prevenzjoni, għall-kontroll u għall-eradikazzjoni tal-enċefalopatiji sponġiformi li jinxterdu (transmissible spongiform encephalopathies, TSEs) fl-Unjoni. Dan japplika għall-produzzjoni u għall-kummerċjalizzazzjoni tal-annimali ħajjin u tal-prodotti li joriġinaw mill-annimali u, f’ċerti każijiet speċifiċi, għall-esportazzjonijiet tagħhom. Jipprovdi wkoll, inter alia, għall-adozzjoni ta’ miżuri ta’ salvagwardja fil-każ ta’ tifqigħat ta’ TSEs.
                  
               
                     (2)
                  
                  
                     Id-Deċiżjoni ta’ Implimentazzjoni tal-Kummissjoni (UE) 2016/1918 (2) tistabbilixxi miżuri ta’ salvagwardja temporanji b’konnessjoni mal-marda tat-tnewwin kroniku (chronic wasting disease, CWD). Din ġiet adottata wara d-detezzjoni fl-2016 ta’ ħames każijiet tas-CWD fiċ-ċervidi fin-Norveġja: erbgħa fir-renni u tnejn fil-moose. Dik kienet l-ewwel detezzjoni tas-CWD fl-Ewropa u l-ewwel każijiet naturali fir-renna fid-dinja.
                  
               
                     (3)
                  
                  
                     Bejn Jannar 2017 u Settembru 2020, in-Norveġja infurmat lill-Kummissjoni u lill-Istati Membri dwar sittax-il każ addizzjonali tas-CWD fir-renni selvaġġi, ħames każijiet addizzjonali tas-CWD fil-moose selvaġġ, u każ wieħed tas-CWD f’ċerv aħmar. Fl-2018, il-Finlandja kellha d-detezzjoni tal-ewwel każ tas-CWD fl-Unjoni u każ ieħor f’Novembru 2020. L-Iżvezja sabet tliet każijiet fl-2019 u każ ieħor f’Settembru 2020. Il-każijiet kollha tas-CWD identifikati fil-Finlandja u fl-Iżvezja nstabu f’moose salvaġġ.
                  
               
                     (4)
                  
                  
                     Il-punt A tal-Parti III tal-Kapitolu A tal-Anness III tar-Regolament (KE) Nru 999/2001 jipprevedi programm ta’ monitoraġġ ta’ tliet snin għas-CWD, li jkopri perjodu mill-1 ta’ Jannar 2018 sal-31 ta’ Diċembru 2020. Madankollu, il-ġbir tad-data se jkompli parzjalment matul l-2021 f’konformità mal-ispeċifikazzjonijiet tekniċi tal-programm ta’ monitoraġġ, bil-ħsieb li, eventwalment, jinġabar dataset akbar. B’riżultat ta’ dan, il-valutazzjoni xjentifika tar-riżultati tal-programm ta’ monitoraġġ, li se tkun meħtieġa biex jiġu żviluppati għażliet ta’ politika futuri dwar is-CWD, mhijiex mistennija li tkun disponibbli sal-2022.
                  
               
                     (5)
                  
                  
                     Fil-11 ta’ Novembru 2019, l-Awtorità Ewropea dwar is-Sigurtà fl-Ikel ippubblikat Opinjoni Xjentifika dwar l-Aġġornament tal-Mard Kroniku tal-Iskart (CWD) III (3) (Opinjoni tal-EFSA). Madankollu, jeħtieġ aktar żmien biex wieħed iqis kif il-konklużjonijiet u r-rakkomandazzjonijiet stabbiliti fl-Opinjoni tal-EFSA għandhom jiġu riflessi fir-regoli tal-Unjoni.
                  
               
                     (6)
                  
                  
                     Meta jitqies li d-detezzjoni ta’ każijiet ġodda tas-CWD fin-Norveġja, fil-Finlandja u fl-Iżvezja, u sakemm joħroġ ir-riżultat tal-programm ta’ monitoraġġ ta’ tliet snin għas-CWD, u sakemm issir il-valutazzjoni xjentifika tar-riżultati tal-programm ta’ monitoraġġ li hija mistennija fl-2022, u meta jitqies li hemm bżonn ta’ żmien addizzjonali għar-riflessjoni dwar l-opinjoni tal-EFSA, jenħtieġ li l-perjodu ta’ applikazzjoni tad-Deċiżjoni ta’ Implimentazzjoni (UE) 2016/1918 jiġi estiż sal-31 ta’ Diċembru 2022.
                  
               
                     (7)
                  
                  
                     Għalhekk jenħtieġ li d-Deċiżjoni ta’ Implimentazzjoni (UE) 2016/1918 tiġi emendata skont dan.
                  
               
                     (8)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Fl-Artikolu 4 tad-Deċiżjoni ta’ Implimentazzjoni (UE) 2016/1918, id-data tal-“31 ta’ Diċembru 2020” hija sostitwita bid-data “31 ta’ Diċembru 2022”.
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-17 ta’ Diċembru 2020.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 147, 31.5.2001, p. 1.
         
            (2)  Id-Deċiżjoni ta’ Implimentazzjoni tal-Kummissjoni (UE) 2016/1918 tat-28 ta’ Ottubru 2016 rigward ċerti miżuri ta’ salvagwardja b’konnessjoni mal-marda tat-tnewwin kroniku (ĠU L 296, 1.11.2016, p. 21).
         
            (3)  https://doi.org/10.2903/j.efsa.2019.5863